
AVIZ

asupra Proiectului de Lege privind auditul statutar al situaţiilor financiare anuale şi al situaţiilor financiare anuale consolidate şi de modificare a unor acte normative

În conformitate cu prevederile art. 95 şi 115 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată în procedură de urgenţă, spre dezbatere şi avizare, cu proiectul de Lege privind auditul statutar al situaţiilor financiare anuale şi al situaţiilor financiare anuale consolidate şi de modificare a unor acte normative, trimisă cu adresa Plx. 218 din 6 iunie 2017, înregistrată cu nr. 4C-11/613 din 7 iunie 2017.

Conform dispoziţiilor art. 75 alin. 1 din Constituţia României, republicată şi ale art. 92 alin. 9, pct. 2 din Regulamentul Camerei Deputaţilor republicat, Camera Deputaţilor este Cameră decizională.

Senatul, în calitate de primă Cameră sesizată a adoptat, proiectul de Lege în şedinţa din 29 mai 2017.
Potrivit prevederilor art. 61 din Regulamentul Camerei Deputaţilor, republicat, Comisia a dezbătut iniţiativa legislativă în şedinţa din 28 iunie 2017.


Proiectul de Lege are ca şi obiect de reglementare auditul statutar al situaţiilor financiare anuale şi al situaţiilor financiare anuale consolidate, precum şi modificarea şi completarea unor acte normative în materie. Proiectul de Lege asigură transpunerea Directivei 2014/56/UE a Parlamentului European şia Consiliului din data de 16 aprilie 2014, de modificare a Directivei 2006/43/CE privind auditul legal al situaţiilor financiare anuale şi al situaţiilor financiare consolidate. 

Membrii Comisiei au examinat iniţiativa legislativă supusă avizării, expunerea de motive şi avizul favorabil, cu observaţii şi propuneri, al Consiliului Legislativ nr. 287 din 27 aprilie 2017.


În urma dezbaterilor, Comisia juridică de disciplină şi imunităţi a hotărât, cu unanimitate de voturi, avizarea favorabilă a proiectului de Lege. 

În raport de obiectul şi conţinutul reglementării, iniţiativa legislativă face parte din categoria legilor organice.

